标题：药性赋
作者
林闱阶，清代广东省吴川县霞街人，进士。
一说是陈辐,清代江西石城县人。辑有《素问抄》、《脉诀抄》、《药性抄》(一作《药性赋》)等书,均未见流传。
[1]
简介
《药性赋》，原书未著撰人，据考证约为金元时代作品。原为中医初学中药的启蒙书。该书  药性赋将248种常用中药按药性分寒、热、温、平四类，用韵语编写成赋体，言简意赅，朗朗上口，便于诵读记忆。尤其是对药性概括精辟，一经铭记在心，受用终生，颇受历代读者喜爱，传沿至今，长盛不衰。　药 性 赋
第一章 寒性药（诸药赋性，此类最寒。）
犀角解乎心热；羚羊清乎肺肝。
泽泻利水通淋而补阴不足；海藻散瘿破气而治疝何难。
闻之菊花能明目而清头风；射干疗咽闭而消痈毒；
薏苡理脚气而除风湿；藕节消瘀血而止吐衄。
瓜蒌子下气润肺喘兮，又且宽中，车前子止泻利小便兮，尤能明目。
是以黄柏疮用，兜铃嗽医。
地骨皮有退热除蒸之效，薄荷叶宜消风清肿之施。
宽中下气，枳壳缓而枳实速也；疗肌解表，干葛先而柴胡次之。
百部治肺热，咳嗽可止；栀子凉心肾，鼻衄最宜。
玄参治结热毒痈，清利咽膈；升麻清风热肿毒，发散疮痍。
尝闻腻粉抑肺而敛肛门；金箔镇心而安魂魄。
茵陈主黄疸而利水；瞿麦治热淋之有血。
朴硝通大肠，破血而止痰癖；石膏治头痛，解肌而消烦渴。
前胡除内外之痰实；滑石利六腑之涩结。
天门冬止嗽，补血涸而润心肝；麦门冬清心，解烦渴而除肺热。
又闻治虚烦、除哕呕，须用竹茹；通秘结、导瘀血，必资大黄。
宣黄连治冷热之痢，又厚肠胃而止泻；淫羊藿疗风寒之痹，且补阴虚而助阳。
茅根止血与吐衄；石苇通淋与小肠。
熟地黄补血且疗虚损；生地黄宣血更医眼疮。
赤芍药破血而疗腹痛，烦热亦解；白芍药补虚而生新血，退热尤良。 
若乃消肿满逐水于牵牛；除毒热杀虫于贯众。
金铃子治疝气而补精血；萱草根治五淋而消乳肿。
侧柏叶治血山崩漏之疾；香附子理血气妇人之用。
地肤子利膀胱，可洗皮肤之风；山豆根解热毒，能止咽喉之痛。
白鲜皮去风治筋弱，而疗足顽痹；旋覆花明目治头风，而消痰嗽壅。
又况荆芥穗清头目便血，疏风散疮之用；瓜蒌根疗黄疸毒痈，消渴解痰之忧。
地榆疗崩漏，止血止痢；昆布破疝气，散瘿散瘤。
疗伤寒、解虚烦，淡竹叶之功倍；除结气、破瘀血，牡丹皮之用同。
知母止嗽而骨蒸退；牡蛎涩精而虚汗收。
贝母清痰止咳嗽而利心肺；桔梗开肺利胸膈而治咽喉。
若夫黄芩治诸热，兼主五淋；槐花治肠风，亦医痔痢。
常山理痰结而治温疟；葶苈泻肺喘而通水气。
此六十六种药性之寒者也。 
第二章 热性药(药有温热，又当审详。 )
欲温中以荜拨；用发散以生姜。
五味子止嗽痰，且滋肾水；腽肭脐疗痨瘵，更壮元阳。
原夫川芎祛风湿、补血清头；续断治崩漏、益筋强脚。
麻黄表汗以疗咳逆；韭子壮阳而医白浊。
川乌破积，有消痰治风痹之功；天雄散寒，为去湿助精阳之药。
观夫川椒达下，干姜暖中。
胡芦巴治虚冷之疝气；生卷柏破症瘕而血通。
白术消痰壅、温胃，兼止吐泻；菖蒲开心气、散冷，更治耳聋。
丁香快脾胃而止吐逆；良姜止心气痛之攻冲。
肉苁蓉填精益肾；石硫黄暖胃驱虫。
胡椒主去痰而除冷；秦椒主攻痛而去风。
吴茱萸疗心腹之冷气；灵砂定心脏之怔忡。
盖夫散肾冷、助脾胃，须荜澄茄；疗心痛、破积聚，用蓬莪术。
缩砂止吐泻安胎、化酒食之剂；附子疗虚寒反胃、壮元阳之方。
白豆蔻治冷泻，疗痈止痛于乳香；红豆蔻止吐酸，消血杀虫于干漆。
岂知鹿茸生精血，腰脊崩漏之均补；虎骨壮筋骨，寒湿毒风之并祛。
檀香定霍乱，而心气之痛愈；鹿角秘精髓，而腰脊之痛除。
消肿益血于米醋；下气散寒于紫苏。
扁豆助脾，则酒有行药破结之用；麝香开窍，则葱为通中发汗之需。
尝观五灵脂治崩漏，理血气之刺痛；麒麟竭止血出，疗金疮之伤折。
鹿茸壮阳以助肾；当归补虚而养血。
乌贼骨止带下，且除崩漏目翳；鹿角胶住血崩，能补虚羸劳绝。
白花蛇治瘫痪，疗风痒之癣疹；乌梢蛇疗不仁，去疮疡之风热。
乌药有治冷气之理；禹余粮乃疗崩漏之因。
巴豆利痰水，能破寒积；独活疗诸风，不论新久。
山茱萸治头晕遗精之药；白石英医咳嗽吐脓之人。
厚朴温胃而去呕胀，消痰亦验；肉桂行血而疗心痛，止汗如神。
是则鲫鱼有温胃之功；代赭乃镇肝之剂。
沉香下气补肾，定霍乱之心痛；橘皮开胃去痰，导壅滞之逆气。
此六十种药性之热者也。
第三章 温性药(温药总括，医家素谙。)
木香理乎气滞；半夏主于痰湿。
苍术治目盲，燥脾去湿宜用；萝卜去膨胀，下气治面尤堪。
况夫钟乳粉补肺气，兼疗肺虚；青盐治腹痛，且滋肾水。
山药而腰湿能医；阿胶而痢嗽皆止。
赤石脂治精浊而止泄，兼补崩中；阳起石暖子宫以壮阳，更疗阴痿。
诚以紫菀治嗽，防风祛风，苍耳子透脑止涕，威灵仙宣风通气。
细辛去头风，止嗽而疗齿痛；艾叶治崩漏、安胎而医痢红。
羌活明目驱风，除湿毒肿痛；白芷止崩治肿，疗痔瘘疮痈。
若乃红蓝花通经，治产后恶血之余；刘寄奴散血，疗烫火金疮之苦。
减风湿之痛则茵芋叶；疗折伤之症则骨碎补。
藿香叶辟恶气而定霍乱；草果仁温脾胃而止呕吐。
巴戟天治阴疝白浊，补肾尤滋；元胡索理气痛血凝，调经有助。
尝闻款冬花润肺，去痰嗽以定喘；肉豆蔻温中，止霍乱而助脾。
抚芎走经络之痛；何首乌治疮疥之资。
姜黄能下气、破恶血之积；防己宜消肿、去风湿之施。
藁本除风，主妇人阴痛之用；仙茅益肾，扶元气虚弱之衰。
乃曰破故纸温肾，补精髓与劳伤；宣木瓜入肝，疗脚气并水肿。
杏仁润肺燥止嗽之剂；茴香治疝气肾痛之用。
诃子生精止渴，兼疗滑泄之疴；秦艽攻风逐水，又除肢节之痛。
槟榔豁痰而逐水，杀寸白虫；杜仲益肾而添精，去腰膝重。
当知紫石英疗惊悸崩中之疾，橘核仁治腰痛疝气之瘨。
金樱子兮涩遗精；紫苏子兮下气涎。
淡豆豉发伤寒之表；大小蓟除诸血之鲜。
益智安神，治小便之频数；麻仁润肺，利六腑之燥坚。
抑又闻补虚弱、排疮脓，莫若黄芪；强腰脚、壮筋骨，无如狗脊。
菟丝子补肾以明目；马蔺花治疝而有益。
此五十四种药性之温者也。 
第四章 平性药(详论药性，平和惟在。)
以磠砂而去积；用龙齿以安魂。
青皮快膈除膨胀，且利脾胃；芡实益精治白浊，兼补真元。
原夫木贼草去目翳，崩漏亦医；花蕊石治金疮，血行则却。
决明和肝气，治眼之剂；天麻主头眩，祛风之药。
甘草和诸药而解百毒，盖以性平；石斛平胃气而补肾虚，更医脚弱。
观乎商陆治肿，覆盆益精。
琥珀安神而散血；朱砂镇心而有灵。
牛膝强足补精，兼疗腰痛；龙骨止汗住泄，更治血崩。
甘松理风气而痛止；蒺藜疗风疮而目明。
人参润肺宁心，开脾助胃；蒲黄止崩治衄，消瘀调经。
岂不以南星醒脾，去惊风痰吐之忧；三棱破积，除血块气滞之症。
没食主泄泻而神效；皂角治风痰而响应。
桑螵蛸疗遗精之泄；鸭头血医水肿之盛。
蛤蚧治痨嗽，牛蒡子疏风壅之痰；全蝎主风瘫，酸枣仁去怔忡之病。
尝闻桑寄生益血安胎，且止腰痛；大腹子去膨下气，亦令胃和。
小草、远志，俱有宁心之妙；木通、猪苓，尤为利水之多。
莲肉有清心醒脾之用；没药乃治疮散血之科。
郁李仁润肠宣水，去浮肿之疾；茯神宁心益智，除惊悸之疴。
白茯苓补虚劳，多在心脾之有眚；赤茯苓破结血，独利水道以无毒。
因知麦芽有助脾化食之功；小麦有止汗养心之力。
白附子去面风之游走；大腹皮治水肿之泛溢。
椿根白皮主泻血；桑根白皮主喘息。
桃仁破瘀血兼治腰痛；神曲健脾胃而进饮食。
五加皮坚筋骨以立行；柏子仁养心神而有益。
抑又闻安息香辟恶，且止心腹之痛；冬瓜仁醒脾，实为饮食之资。
僵蚕治诸风之喉闭；百合敛肺痨之嗽萎。
赤小豆解热毒，疮肿宜用；枇杷叶下逆气，哕呕可医。
连翘排疮脓与肿毒；石南叶利筋骨与毛皮。
谷芽养脾，阿魏除邪气而破积；紫河车补血，大枣和药性以开脾。
然而鳖甲治痨疟，兼破症瘕；龟甲坚筋骨，更疗崩疾。
乌梅主便血疟痢之用；竹沥治中风声音之失。
此六十八种药性之平者也。
其他相关
因该书究系数百年前的著作，文词过简，读之难以深悟，因而有进一步加以适当语译、批注、补充的必要。人民卫生出版社于20世纪60年代出版了《药性赋白话解》一书，随后又进行了2版修订。本次修订加强了对《药性赋》原文的注释工作，补充了临床应用以及安全用药的相关内容，并增加了对“十八反歌”、“十九畏歌”、“六陈歌”、“妊娠服药禁歌”的注释内容。其目的，使本书更加贴近临床，与时俱进，以便于读者的学习与使用。